Aanval naby Gautrein-stasie amptelik aangemeld | Maroela Media
Aanval naby Gautrein-stasie amptelik aangemeld
Joanne Atkin in pyn in die hospitaal. Foto: Facebook
Joanne Atkin (53) kon Dinsdagmiddag amptelik haar aanval naby die Centurion Gautrein-stasie aanmeld met die hulp van die Lyttelton sektor 1-GPF wat daarvan op Maroela Media gelees het.
Hugo Erasmus, voorsitter van die plaaslike gemeenskapspolisiëringsforum (GPF), het Dinsdag deur Maroela Media kontak met die slagoffer gemaak en gesorg dat beamptes by die Lyttelton-polisiestasie haar bystaan om die voorval amptelik aan te meld.
"Die polisie het haar baie professioneel behandel. Ons het reeds 'n saaknommer gekry en 'n ondersoekbeampte is aan die saak toegeken," het Erasmus Woensdag gesê.
Erasmus het gesê die GPF sal nou saam met die ondersoekbeampte werk en het reeds leidrade wat hulle gaan opvolg. "Die GPF ondersteun die polisie met mannekrag en inligting wat reeds ingesamel is. Daar was oor die afgelope tydperk baie aanvalle in die gebied tussen die Gautrein-stasie en Centurion Mall."
Volgens Erasmus word die saak as 'n prioriteit beskou. Die GPF het ook gereël dat Atkin toegang het tot 'n berader.
Kapt. Tsekiso Mofokeng, provinsiale polisiewoordvoerder, het Woensdag aan Maroela Media bevestig dat die saak aanhangig gemaak is. "Die polisie ondersoek 'n saak van gewapende roof. Niemand is nog in verband met die voorval in hegtenis geneem nie," het hy gesê.
Maroela Media het Dinsdag berig Atkin, 'n inwoner van Midrand, het Saterdag by Midrand op die Gautrein geklim en na Centurion gery om Centurion Mall te besoek.
Sy het omstreeks 12:45 by die Centurion-stasie afgeklim en besluit om na die winkelsentrum te stap, aangesien die busdiens nie Saterdag beskikbaar was nie. Sy het links in West-rylaan gedraai en oor die pad gestap. Sy is glo naby 'n oop stukkie veld tussen die Gautrein-stasie en Momentum-gebou deur 'n man genader. Hy het haar vier keer in haar linkerarm gesteek en haar handsak gesteel, voordat hy van die toneel weggestap het.
Omstanders het haar te hulp gesnel en kort daarna het 'n motor stilgehou en haar na die Unitas-hospitaal gehaas waar sy dadelik opgeneem is. Sy is Sondag ontslaan. Haar linkerarm is van bo tot onder verbind en in 'n hangverband.
Verwarring oor die egtheid van die voorval, waarvan gru-foto's wyd op sosiale media gedeel is om mense te waarsku, is in twyfel getrek nadat die Lyttelton-polisie aanvanklik aan die media terugvoer gegee het dat daar nie so 'n voorval aangemeld is nie.
Atkin, wat steeds getraumatiseerd en op medikasie is, wou die saak Maandag by die Midrand-polisiestasie aanmeld, maar beamptes wou haar glo nie help nie, alvorens sy 'n J88-vorm van die hospitaal verkry het.
Navrae is ook aan die Gautrein gerig aangesien die aanvanklike waarskuwing die Centurion-stasie as verwysingspunt gebruik het. Die Gautrein-personeel het daarop reageer en gesê dat hulle nie bewus is van die voorval nie, omdat dit nie in of [direk] buite die stasie plaasgevind het nie, en daar geen bewys of verslag daarvan by die polisie was nie. Lees meer hier.
Centurion Gautrein Joanne Atkin misdaad Pretoria
Tokai-moord: Drie vas
Midrand polisie moet dadelik geskors word ons het julle nie nodig nie eeer gemik teen eit persoon wat NOU van ras
Kan jy glo die polisie wou haar nie help nie. Sy moet die staat dagvaar.
Wanneer ń klaer of klaagster sodanig beseer is of weens die trauma van die voorval nie ń duidelike verklaring kan aflê nie, moet die polisiebeampte ń saam maak names die staat. Dit staan bekend as ń sleuteldossier of skeleton docket in engels. Die ondersoek kan begin en wanneer die klaer instaat daartoe is vir ń volledige verklaring van die gebeure neem die ondersoekbeampte die verklaring. Die ondersoek kon al ver gevorderd gewees het.
GPF inisiatiewe behoort aan die SAPD en nooddienste gekoppel te wees. Die nie-rapportering van sake of klagtes wat teruggetrek word omrede hofsake erg sloer vergemoeilik die effektiewe deurvoer en resultate van polisiering. Wat by die polisiestasie aangaan is egter ook 'n ander saak. Ek self is al weggewys vir minstens drie aanmeldings die afgelope aantal jare. (Motorongeluk by St. Lucia, deur hond in straat gebyt in Sinoville en gesteelde voertuig uit 'n boedel in Jhb.) Nietemin word GPF/ Buurtwag/ Plaaswag inisiatiewe landswyd aangemoedig saam met Belastingbetaalersvereenigings as deel van effktiewe en opgeskerpde burgerlike beskerming in SA.